স্বজনেরা বলেন, ঢাকার ধানমন্ডি এলাকার ৯ নম্বর রোডের ব্যবসায়ী সিদ্দিক আহমেদের বাড়িতে গৃহকর্মীর কাজ শুরু করেন সাবিনা। তাঁকে বেতন দেওয়া হতো ৩ হাজার টাকা। মাস তিনেক আগে চা বানানোর সময় তাঁর পায়ে গরম পানি পড়ে। তাঁকে কোনো চিকিৎসা দেওয়া হয়নি। ফলে ক্ষত গভীর হয়ে যাওয়ায় সোজা হয়ে হাঁটতে পারেন না তিনি। তাই ঠিকমতো কাজ করতে না পারায় শুরু হয় অমানবিক নির্যাতন। সকাল-বিকেল মুখে কাপড় গুঁজে মোটা লাঠি দিয়ে দরজা বন্ধ করে পেটানো হতো তাঁকে। একের পর এক নির্যাতনে হাতের বাহু থেকে শুরু করে কবজি পর্যন্ত কয়েক জায়গায় ভেঙে যায়। অসুস্থ হয়ে পড়লেও সাবিনাকে কোনো চিকিৎসা দেওয়া হয়নি। তাঁকে ঠিকমতো খেতেও দেওয়া হতো না। আটকে রাখা হতো বাথরুমে।